ועדת הפנים ואיכות הסביבה, כנסת 15, פרוטוקול מספר 244, 2001-04-17 10:00

דוד אזולאי: בוקר טוב לכולם.

דוד אזולאי: אני פותח את הישיבה שבה נדון בהצעת חוק שהייה שלא כדין (איסור סיוע) (הוראת שעה) (תיקון מס' 7), התשס"א- 2001.

דוד אזולאי: מדובר בהצעת חוק ממשלתית שעברה אתמול בקריאה ראשונה במליאה, והיום אנחנו נכין אותה לקריאה שנייה ושלישית.

דוד אזולאי: אני קיבלתי הודעה ממשרד התחבורה לפיה יש להם מה לומר בעניין.

דוד אזולאי: הצעת החוק הועברה אליהם רק אתמול ולכן הם לא היו יכולים להופיע היום לדיון.

דוד אזולאי: למרות זאת, אנחנו נעביר אליהם את הצעת החוק ונאפשר להם להגיש לנו את הצעתם לפני הקריאה השנייה והשלישית.

דוד אזולאי: אם תהיה להם הסתייגות מהותית נקיים דיון חוזר.

יפה שפירא: אנחנו בפירוש העברנו אליהם את החומר.

יפה שפירא: הם קיבלו את החומר ביום ראשון.

מירי פרנקל-שור: הם קיבלו את החומר ביום ראשון ומפאת תקלות פנימיות שנמצאות אצלם במשרד, מצא נציג משרד התחבורה לא להתייצב לדיון.

דוד אזולאי: למרות הכל, אני חושב שאנחנו נאפשר להם להציג את עמדתם לגבי הצעת החוק.

דוד אזולאי: עו"ד משיח, הצעת החוק הזו הונחה אתמול על שולחן הממשלה, ואני מניח שלפני כן היא כבר עברה במשרדי הממשלה השונים.

עו"ד לבנת משיח: ההצעה הזו הוכנה במשותף בין המשרד לביטחון פנים ומשרד המשפטים והייתה החלטת ממשלה שהתקבלה עוד לפני חג הפסח, כך ששר התחבורה ודאי ידע על החוק הזו.

עו"ד לבנת משיח: יכול להיות שנוסח החוק עצמו הועבר ללשכה המשפטית רק בשלב יותר מאוחר.

עו"ד לבנת משיח: אני לא יכולה לנקוב במועד שבו הועברה הצעת החוק.

עו"ד לבנת משיח: בכל מקרה, אני ביקשתי שיעבירו את הצעת החוק.

עו"ד לבנת משיח: הצעת החוק הזו היא מחילה הסדר שהוא כבר קיים מזה שלוש שנים כך שזה לא הפתעה מאוד גדולה בשביל משרד התחבורה.

עו"ד לבנת משיח: על כל פנים, אנחנו בהחלט נשמע את הערות משרד התחבורה.

דוד אזולאי: אם כך, אני חוזר מדבריי קודם.

דוד אזולאי: אני לא מתכוון לפתוח את הדיון הזה מחדש.

דוד אזולאי: לא יתקיים דיון נוסף.

דוד אזולאי: אנחנו נקבל היום החלטות ובזה נגמר העניין.

מירי פרנקל-שור: ברגע שיהיה לנו נוסח לקראת קריאה שנייה ושלישית אנחנו נשלח, ואם יהיו הערות מהותיות אנחנו בהחלט נתייעץ אם יש לכנס את הוועדה.

דוד אזולאי: אנחנו נדון כעת בהצעת החוק ואני מבקש מנציגי המשרד לביטחון פנים להציג את הצעת החוק.

עודד ברוק: לצערנו, בין אזרחי ותושבי מדינת ישראל יש העוברים על הוראות הכניסה לישראל כפי שתוקנו בחוק שהייה שלא כדין והם מסייעים בהכנסתם של תושבי אזור שאסור להם להימצא במדינת ישראל.

עודד ברוק: בכך יש כדי לפגוע ביכולת הסיכול של גורמי הביטחון, ושל המשטרה בעיקר, לפעול למניעת כניסתם של גורמי עוינים לתחומי מדינת ישראל.

עודד ברוק: החוק מבקש לתת כלי נוסף בידי המשטרה וסמכות לבית המשפט שיכול לסייע להם בצורה אפקטיבית לפעול כנגד תופעת שיתוף הפעולה בין תושבי ישראל ותושבי יהודה שומרון וחבל עזה שלא רשאים לשהות בתחומי מדינת ישראל או לעבוד בה.

עודד ברוק: מאחר ובדרך כלל ההסעות של אותם עובדים נעשות על רקע כלכלי, אנחנו מדברים על מעסיקים שצריכים עובדים, החוק מציע להטיל סנקציה כלכלית על מי שעובר את החוק בכך שהוא מעניק סמכות מינהלית לשוטר להורות על השבתת רכב לשלושים ימים תוך כדי נטילת רשיון הרכב, כל אימת שמתעורר אצלו יסוד סביר לחשד שברכב נעברה עבירה של הסעת אנשים שלא רשאים לשהות בתחומי מדינת ישראל.

דוד אזולאי: האם הרכב נלקח לתחנת משטרה?

עודד ברוק: הוא לאו דווקא נלקח.

עודד ברוק: זאת אומרת, אנחנו נוטלים ממנו את הרשיון, ואפשר בהחלט להסכים שמקום העמדת של הרכב יהיה ליד ביתו של הנהג.

עודד ברוק: אין לנו מגרשי חנייה מיוחדים לעניין הזה.

עודד ברוק: מאחר ואמרנו שמדובר בהחלה מחוק אחר ויש לנו כבר ניסיון.

פקד ישי אברהם: ההסדר בחוק הקודם לגבי מטען יתר במשאיות הוא שבטופס שניתן לנהג נקבע החניית הרכב גם בהסכמת הנהג.

פקד ישי אברהם: אין בעיה להתחשב במה שהנהג מציע.

פקד ישי אברהם: זה מאפשר אחר כך פיקוח ובדיקה האם הרכב עומד במקום החנייה.

עודד ברוק: מקום החנייה נקבע.

עודד ברוק: הרשיון נשלל לשלושים יום ומכניסים זאת למאגר הרכב.

דוד אזולאי: פתרתם לי בעיה.

דוד אזולאי: היה לי חשש מכך שלוקחים את הרכב הזה ומחנים אותו במגרש לזמן מה כך שיכול להיגרם נזק לרכב.

דוד אזולאי: אנחנו מכירים כבר את המצבים שבהם עומד אזרח מול המערכת ואת התהליך שאותו הוא צריך לעבור כדי לגבות את הנזקים שנגרמו לו.

דוד אזולאי: ההסדר כאן מניח את דעתי ואני שמח על כך.

עודד ברוק: ההסדר הזה פותר לשני הצדדים את הבעיה.

עו"ד לבנת משיח: אין למשטרה את המשאבים למגרשי חנייה.

דוד אזולאי: זה סיפור אחר.

דוד אזולאי: אני גם לא יודע אם יש למשטרה משאבים וכוח אדם לאכוף את הצעת החוק הזו.

עו"ד לבנת משיח: צריך לשלוח סייר וזה יותר פשוט.

דוד אזולאי: אנחנו יודעים כי לאורך קו התפר יש הרבה פרצות ואנחנו יודעים שאזרחים שלא רשאים לשהות במדינת ישראל חודרים דרכן פנימה.

דוד אזולאי: אני מזמין אתכם לבקה אל-גרביה, לברטעה ולסאלם.

דוד אזולאי: כדי שתוכלו לראות את התופעות האלה.

דוד אזולאי: פשוט לא יאומן לראות כי בשעות הבוקר הרבה מאוד אנשים הולכים לעבוד והם חוזרים בחזרה בשעות הערב בסוף יום העבודה.

דוד אזולאי: יש מעבר חופשי.

דוד אזולאי: כל עוד לא יפתרו את הבעיה הזו, אנחנו נמשיך להיות חשופים לסכנות שונות.

דוד אזולאי: מדובר כאן על השבתת רכב על ידי שוטר.

דוד אזולאי: נניח שלאזרח שלו משביתים את הרכב יש מה לומר בעניין השבתת הרכב שלו.

דוד אזולאי: לאיזה גורם הוא יכול לפנות חוץ מבית המשפט?

עודד ברוק: בעל רכב יכול להשיג על ההחלטה המינהלית בפני בית משפט השלום.

עודד ברוק: בית משפט השלום רשאי לבטל את הצו המינהלי אם הוכח שהרכב נלקח מבעליו ללא ידיעתו, ללא הסכמתו, או שנהגו בו בניגוד להוראותיו.

עודד ברוק: בנוסף לזה, יש לקצין משטרה סמכות.

עודד ברוק: "קצין משטרה יבטל הודעת איסור השימוש ויודיע על כך מייד לרשות הרישוי בכל אחת מאלה: אם בעל הרכב הוכיח שהרכב נלקח בלי ידיעתו ובלי הסכמתו, או הוא שוכנע שלא יוגש כתב אישום בשל עבירה על חוק שהייה שלא כדין".

דוד אזולאי: פנייה לבית משפט היא תהליך ארוך ויכול להיות שיהיה לכך גם עלות לגבי אותו נהג שרכבו הושבת.

דוד אזולאי: האם הוא יכול לפנות לאיזשהו גורם יותר גבוה במשטרה במקום הליכה לבית משפט?

עודד ברוק: יש אפשרות לפנות או לקצין משטרה או לבית משפט השלום.

דוד אזולאי: האם יש בסמכות קצין המשטרה לשחרר את הרכב?

עודד ברוק: כן, זהו בדיוק הסעיף שהקראתי לפני זמן קצר.

עודד ברוק: אנחנו מעתיקים מתוך פקודת התעבורה סעיף 57 א(ה).

עו"ד לבנת משיח: אנחנו מחילים את כל ההסדר שקיים לגבי עומס יתר, בהתאמה לחוק הזה.

מירי פרנקל-שור: אני רוצה להבין איך זה יהיה מבחינה חקיקתית.

מירי פרנקל-שור: זה יהיה תיקון שהייה שלא כדין ואת סעיף (ג) ואנחנו נקרא ממש בשינויים המחויבים, נכון?

עו"ד לבנת משיח: כן.

עו"ד לבנת משיח: בסעיף (ג3) אנחנו כתבנו את ההחלה של פקודת התעבורה לגבי ההסדר, כאשר בסעיפים הספציפים שלא היו מתאימים עשינו את השינויים המחויבים.

עו"ד לבנת משיח: כלומר, כתבנו מה הוא השינוי.

עו"ד לבנת משיח: הכל יהיה אך ורק בהוראת השעה.

עודד ברוק: זה יחול כל עוד הוראת השעה תקפה.

מירי פרנקל-שור: האם לא היה נכון מבחינה טכנית לכתוב את הכל?

מירי פרנקל-שור: כל הניסוח יצא נורא מסובך.

עו"ד לבנת משיח: אנחנו בתוך מסגרת מסוימת של סעיף שיש לו (א), (ב), (ג), (ד) ו-(ה) סעיפים.

עו"ד לבנת משיח: אנחנו מכניסים סעיף קטן (ג) (1)(2) ו-(3).

עו"ד לבנת משיח: את לא יכולה להוסיף ספר חוקים בתוך סעיף כולו.

עו"ד לבנת משיח: את לא יכולה כאילו להעתיק שלושה עמודים של סעיפים לתוך שני סעיפים קטנים של סעיף אחד.

מירי פרנקל-שור: אני מבינה את הבעיה ואני מסכימה איתך, אבל זה יוצא נורא מסובך.

עו"ד לבנת משיח: אנחנו שקלנו את האפשרות האחרת והיא יותר מסובכת.

עו"ד לבנת משיח: אנחנו התייעצנו עם נוגה איך לנסח זאת.

עו"ד לבנת משיח: הרי השוטרים יקבלו נוהל שיכניס להם את תוכן ההוראות.

עו"ד לבנת משיח: אם יש לך הצעה יותר טובה, אנחנו פתוחים להצעות.

עו"ד לבנת משיח: אנחנו שברנו את הראש כיצד לנסח זאת וזה היה הדבר הכי פשוט והכי ברור לעשות כי את צריכה לדעת למה את מפנה.

דוד אזולאי: אנחנו אמרנו שאותו נהג שרשיון הרכב נלקח ממנו יכול לפנות לשוטר ואם פנייתו לא נענית הוא יכול לפנות לבית המשפט.

דוד אזולאי: האם הפרוצדורה בבית המשפט היא מהירה או קצרה?

דוד אזולאי: אני שואל את השאלה הזו כי מדובר על איסור שימוש ברכב לתקופה של שלושים יום ואז מה הועילו חכמים בתקנתם?

פקד ישי אברהם: פה אנחנו מדברים על פנייה לבית משפט שלום ולא פנייה לבית המשפט לתעבורה וזה קצת יותר בעייתי.

דוד אזולאי: אני חושב על נהגים כאלו שכלי הרכב הוא פרנסה עבורם ושהם בטעות נפלו לכל העסק הזה.

דוד אזולאי: מה אותם נהגים יעשו במקרים האלה?

עו"ד לבנת משיח: דווקא כאן נקבעו שני דרגים שאליהם ניתן לפנות.

דוד אזולאי: הפנייה לקצין באמת מקלה על כל התהליך, אבל הפנייה לבית המשפט יכולה להיות בעייתית.

דוד אזולאי: אתם אומרים כי העיכוב הוא מקסימום לשלושים יום.

עודד ברוק: נכון.

עודד ברוק: אם הנהג הורשע בדין אז בנוסף לעונש שבית המשפט רשאי להטיל, אנחנו מציעים כאן גם שיאפשר להשבית את הרכב לששים יום.

דוד אזולאי: עם זה אין לי בעיה.

דוד אזולאי: אני מדבר כרגע על שלושים היום הראשונים.

דוד אזולאי: אני רוצה לקוות שהיד לא תהיה קלה ללחיצה על ההדק מבחינת השוטרים.

דוד אזולאי: אני מאוד מקווה.

בנימין אלון: אני רוצה להעיר הערה אבל אני לא רוצה שהיא תפריע לכל הצעת החוק.

בנימין אלון: אני לא אפריע לחוק הזה.

בנימין אלון: לצערי, היה לנו ניסיון מר עם תושב אחד מהישובים בגוש קטיף שהסיע מחבלים.

בנימין אלון: אם נהג כזה נתפס על ידי משטרת ש"י באיזור יהודה ושומרון, אז אין מה לעשות נגדו.

עודד ברוק: צריך להחיל את זה בצו של אלוף.

בנימין אלון: בזמנו אני עיכבתי את החוק שהצעת החוק הזו מתייחסת אליו.

בנימין אלון: הובטח לנו כאן שבעזרת צו אלוף בחקיקת משנה צבאית זה יטופל.

בנימין אלון: אני ערכתי בירורים ועד אתמול הנושא הזה לא טופל.

בנימין אלון: אני מדבר גם על איזור תעשיה כמו ברקן שבו לנים פועלים מהשטחים ללא שום פיקוח.

בנימין אלון: היום עובד זר שעובד בכל ישוב ביהודה ושומרון אין שום איסור על ההעסקה שלו, כנ"ל ערבים מיהודה ושומרון.

בנימין אלון: זה הכל בגלל הקנאות של הייעוץ המשפטי.

בנימין אלון: הם פחדו ממני שכל דבר זה החלת חוק שאני רוצה לספח, אבל יוצרים לקונות.

עו"ד לבנת משיח: זה דברים שאפשר לתקן בקלות.

בנימין אלון: נכון.

בנימין אלון: אני מבקש שזה יירשם כהערה כאן ושהנושא הזה פשוט יטופל.

דוד אזולאי: אני חושב שזו פרצה שצריך לסגור אותה.

דוד אזולאי: חבר הכנסת בני אלון מעלה כאן בעיה שצריך לפתור אותה.

דוד אזולאי: לא מדובר במקרים שלא היו מעולם.

דוד אזולאי: בפועל, קרו מקרים.

עודד ברוק: לא.

עודד ברוק: הנהג ההוא הכניס מחבל לתחום מדינת ישראל ואז זה מכוסה.

בנימין אלון: שם הוא נתפס לאחר שהמחבל עשה את מה שעשה.

בנימין אלון: אתה הרי רוצה להרוויח כאשר אתה מונע את הפעילות החבלנית הזו.

בנימין אלון: רוב האזור שלך הוא מחוז ש"י, ואם זה יקרה בתוך מחוז ש"י אז זה חוץ למדינה.

עו"ד לבנת משיח: העבירה היא טריטוריאלית.

עו"ד לבנת משיח: העבירה היא הכנסת אדם לתוך שטחי ישראל בניגוד לחוק הכניסה לישראל.

עו"ד לבנת משיח: כלומר, כל עוד לא נכנסת לישראל עוד לא עברת עבירה.

מירי פרנקל-שור: עודד, יש לכם פטור מחובת הנחה?

עודד ברוק: הממשלה ביקשה מהכנסת פטור גם מחובת הנחה לקריאה שנייה ושלישית.

בנימין אלון: אתם קיבלתם אתמול בוועדת כנסת.

דוד אזולאי: כלומר, אם בשבוע הבא יש מליאה אז הצעת החוק הזו תועלה.

דוד אזולאי: עודד ברוק: הפגרה היא לעוד שבועיים ימים ואני לא יודע אם יתקיים דיון מיוחד.

בנימין אלון: כנראה יהיה דיון ואם יהיה אז אתם מביאים זאת.

עודד ברוק: כן, אנחנו מבקשים.

דוד אזולאי: בעקבות הערתו של חבר הכנסת בני אלון אני מציע שאנחנו לא נביא את הצעת החוק לקריאה שנייה ושלישית עד שנקבל מכם התחייבות שהנושא הזה יבוא לפני נציגי צה"ל ושיצא צו מטעמם, ורק אחר כך נוכל להביא את הצעת החוק.

דוד אזולאי: ישנה אפשרות שנייה לפיה אתם תתנו לי התחייבות ותאמרו לי תוך כמה זמן אתם יכולים לפתור את הבעיה הזו.

דוד אזולאי: אני לא רוצה שיקרה מצב שבו שוב נביא הוראת שעה בעוד שלושה-ארבעה חודשים.

בנימין אלון: אני לא הייתי רוצה לעכב את הצעת החוק.

עודד ברוק: בשעתו אנחנו פנינו וקיבלנו את התייחסות של צה"ל.

עודד ברוק: היא לא נמצאת כאן מולי כי אני הבנתי שזה לא יועלה היום.

עודד ברוק: עם חזרתי למשרד אני אפנה לעורך הדין מדבל"א שבפרקליטות הצבאית ואני אבקש לקבל את הערותיו.

דוד אזולאי: עודד, האם אני יכול לקבל מכם בשבוע הקרוב עדכון לגבי מה עשיתם בעניין?

עודד ברוק: אנחנו נפנה מיידית לדבל"א ואני אבקש מהם להבהיר את המצב החוקי.

דוד אזולאי: אני מבקש שהפנייה אליהם תיעשה בכתב ושנקבל העתק מהפנייה, בסדר?

עודד ברוק: בסדר גמור.

בנימין אלון: אם אכן הצעת החוק תועלה בפגרה ובפגרה זמן דיבור הוא עניין יקר, אני הייתי רוצה להכניס הסתייגות בשביל לדבר ואני אסיר אותה.

בנימין אלון: נניח הסתייגות דיבור על השם, ועוד אחת ואני אסיר אותה.

מירי פרנקל-שור: הסתייגות בשביל דיבור בלבד.

בנימין אלון: כן.

דוד אזולאי: מירי, כדאי שתקראי את הצעת החוק.

מירי פרנקל-שור: "הצעת חוק שהייה שלא כדין (איסור סיוע) (הוראות שעה) (תיקון מס' 7), התשס"א- 2001.

מירי פרנקל-שור: 1.

מירי פרנקל-שור: בחוק שהייה שלא כדין (איסור סיוע) (הוראות שעה), התשנ"ו- 2001, בספקה (2) של סעיף 1, המתקנת את חוק הכניסה לישראל, התשי"ב- 1952 בסעיף 12א שבה, אחרי סעיף קטן (ג) יבוא: (ג1) היה לשוטר יסוד סביר לחשד כי נעברה עבירה לפי סעיף קטן (ג), רשאי הוא למסור לנהג הרכב שבו נעברה העבירה או לבעל הרכב כאמור הודעה האוסרת את השימוש ברכב לתקופה של שלושים ימים וליטול את רשיון הרכב לאותה תקופה.

מירי פרנקל-שור: (ג2) הורשע אדם בעבירה לפי סעיף קטן (ג) רשאי בית משפט השלום, נוסף על כל עונש אחר, להורות כאמור בסעיף 57ג(א) לפקודת התעבורה, בשינויים המפורטים בסעיף קטן (ג3).

מירי פרנקל-שור: (ג3) על איסור שימוש ברכב לפי סעיפים קטנים (ג1) ו-(ג2) יחולו הוראות האלה לפי פקודת התעבורה, בהתאמה: סעיף 57א(ב)(2) ו-(3) בשינוי זה: במקום "בפסקאות (1) ו-(2) " יבוא: בפסקה (2)"; עודד, אני מבינה נכון זה מתייחס רק לפסקה (3).

עודד ברוק: נכון.

מירי פרנקל-שור: אז אולי כדאי לציין את זה.

מירי פרנקל-שור: בפיסקה (3) במקום פסקאות (1) ו-(2) יבוא, בסדר?

עו"ד לבנת משיח: זה כתוב.

עו"ד לבנת משיח: ו-(3) בשינוי זה.

עו"ד לבנת משיח: צריך לסמן פסיק לפני הו-.

מירי פרנקל-שור: רוצים להחיל את סעיף 57א(ב)(2) ו-(3), וב-(3) רוצים לעשות את השינוי.

עו"ד לבנת משיח: זו הכוונה.

עו"ד לבנת משיח: צריך פשוט להוסיף את הפסיק לפני הו'.

עו"ד לבנת משיח: השינוי מתייחס רק ל- (3).

עו"ד לבנת משיח: השינוי הוא רק ב-(3), ואני מחילה את (2) ואת (3).

מירי פרנקל-שור: " (2) סעיף 57(א)(ג), (ד) ו-(ו);"

עודד ברוק: צריך להיות סעיף 57 א רבתי.

עו"ד לבנת משיח: כן.

עו"ד לבנת משיח: צריך למחוק את הסוגריים שבאות א'.

עו"ד לבנת משיח: זו טעות בהדפסה.

מירי פרנקל-שור: "(3) סעיפים 57א(ה) ו-57ב עד 57ז, בשינויים אלה: בסעיף 57א(ה)(2), במקום "הובלת המטען כאמור בסעיף קטן (א)(1)" יבוא "עבירה לפי סעיף קטן (ג)"; בסעיף 57ב במקום "מבית המשפט, המוסמך לדון בעבירות תעבורה" יבוא "מבית המשפט השלום"; בסעיף 57ג(א) במקום הרישה עד "בתוספת השביעית" יבוא "הורשע אדם בעבירה לפי סעיף קטן (ג)", והסעיף ייקרא בלא המילים "ובלבד שהעבירה אינה עבירת קנס";

עו"ד לבנת משיח: כי זה לא רלוונטי.

מירי פרנקל-שור: "(ד) בסעיף 57ד, במקום "בית המשפט המוסמך לדון בעבירות תעבורה" יבוא "בית משפט השלום".

דוד אזולאי: ממתי תחולתו של החוק הזה?

עודד ברוק: התחולה תהיה מיידית, אבל החוק תקף עד ה- 14 במרץ 2002.

עו"ד לבנת משיח: זה חלק מהוראת השעה שאישרנו.

עו"ד לבנת משיח: הכניסה לתוקף היא עם פרסום הצעת החוק.

פקד ישי אברהם: במקביל, אנחנו מוציאים את הנהלים כדי ליישם את הצעת החוק בשטח.

דוד אזולאי: האם השוטרים יעברו הכשרה מיוחדת לשם יישום החוק?

בנימין אלון: בהמשך לשאלת היושב ראש, כתוב פה: "היה לשוטר יסוד סביר לחשד כי נעברה עבירה", אני לא אכנס פה למבחני סבירות, אבל האם לא יהיה טוב שבטופס השוטר יהיה צריך לנמק למה הוא נוקט בצעד הזה?

פקד ישי אברהם: בכל עבודת השוטר, השוטר רושם בדיוק באיזה מקום נתפס החשוד ובאילו נסיבות.

פקד ישי אברהם: למעשה, כל זה הוא הבסיס לתיק הפלילי שאחר כך מוגש לבית המשפט.

פקד ישי אברהם: בלי זה כמעט אין כלום.

פקד ישי אברהם: בנהלים של המשטרה יש מקום לנכבד לטפסים אותם ממלא השוטר לגבי מה קרה בשטח, כי אחר כך הוא גם מובא כעד בתיק הפלילי.

פקד ישי אברהם: בלי התכתובת של מה שקרה אין תיק פלילי.

פקד ישי אברהם: הכל מפורט, המקום, האנשים, מי זוהה ובאילו נסיבות, שעה ומקום וכו'.

בנימין אלון: אני לא הייתי רוצה שניתן פתח לשרירותיות של שוטרים.

בנימין אלון: צריך להיות חובה לנמק את שיקול הדעת על המקום, גם אם לו אין כוונה אחר כך להמשיך בתהליך, אלא רק להשתמש בכך כסנקציה.

דוד אזולאי: בני, בתחילת הדיון אנחנו אמרנו כי לנהג שנתפס מסיע אנשים שאסור לו להסיע יש אפשרות לפנות לקצין המשטרה והוא לא חייב בהכרח לפנות לבית המשפט.

דוד אזולאי: יש לקצין המשטרה בהחלט שיקול דעת לשחרר את הרכב.

פקד ישי אברהם: אחד מהפרמטרים של שיקול הדעת של הקצין היא שאלת הסתברות של הגשת כתב אישום.

פקד ישי אברהם: אם אין בסיס ראייתי אז גם לא יוגש כתב אישום וגם הפסילה המינהלית תתבטל ממילא.

פקד ישי אברהם: זה תלוי אחד בשני.

עו"ד לבנת משיח: כל פעולת השוטרים תמיד צריכות להיות מנומקות.

עו"ד לבנת משיח: יש תמיד לאחר מכן מעקב כי זה חלק מתהליך משפטי.

עו"ד לבנת משיח: כדי לבסס טענה משפטית אתה צריך להתחיל מהתיעוד מההתחלה.

בנימין אלון: כתוב פה: "היה לשוטר יסוד סביר לחשד כי נעברה עבירה לפי סעיף קטן (ג), רשאי הוא למסור לנהג הרכב.

בנימין אלון: ." אולי כדאי להכניס פה בחוק את המילים: ויכתוב את נימוקיו.

פקד ישי אברהם: זה בוודאי יהיה בנהלי המשטרה, אנחנו חייבים זאת בשביל המשך התהליך.

פקד ישי אברהם: זה מינה וביי.

פקד ישי אברהם: זה גם משיקול הדעת של הקצין.

דוד אזולאי: כפי שקורה בדו"ח תנועה, הנהג שקיבל את הדו"ח הזה צריך לדעת בפירוט מדוע החליט השוטר לשלול לו את רשיון הרכב.

דוד אזולאי: יתכן והשוטר הוא שכן של הנהג והוא החליט לחסל איתו חשבונות.

דוד אזולאי: עם כל הכבוד למשטרה, אני לא תמיד סומך על שיקול הדעת של השוטרים.

דוד אזולאי: לצערי הרב, אנחנו מכירים את זה טוב מאוד מנושא המעצרים.

דוד אזולאי: לכן, אני מציע שבעניין הזה צריך לקחת בחשבון את האפשרות שהשוטר יצטרך לנמק בטופס מיוחד שהנהג מקבל את הסיבות לשלילת הרשיון.

בנימין אלון: אולי אפשר לכתוב בחוק: הודעה האוסרת את השימוש ורכב והנמקת שיקול הדעת.

עו"ד לבנת משיח: זה ממילא נעשה.

דוד אזולאי: עודד, איך תנסח את התוספת הזאת בהצעת החוק?

עודד ברוק: אפשר לכתוב: הודעה האוסרת את השימוש ברכב מנימוקים שיירשמו.

דוד אזולאי: כדאי לכתוב: בהודעה שתימסר לנהג.

דוד אזולאי: רבותיי, תודה רבה לכולם.

דוד אזולאי: אני מאחל לכם שלא תשתמשו בסעיף הזה.

דוד אזולאי: הישיבה נעולה.